《林治中郑广文以诗来遣鲁酒报聘拙语辅行》
宋代·郑清之

长公本喜饮，半入野入腹。
南洲春梦婆，亦复开醉目。
尚想晋流丽，鳖饮更升木。
兴来索老兵，谁谓酌可独。
我亦爱客至，陶巾时一漉。
虽有彭泽田，种秫苦不足。
颇因病入务，瓢弃尚余绿。
岂无大雅朋，来伴离骚读。
广文粲檐花，和靖峙修竹。
交情如酎醇，秀句喜心沃。
觞政尝卜夜，谈闱屡更仆。
胡为阔宇芝，但忆颓山玉。
聊尔遣书郗，安得洗愁斛。
昔夸圣人中，今愧平源督。
杯手助持螯，车涎笑逢麴。
青州岂乌有，白衣问黄菊。
如皋应解颜，对饮颇胜俗。
何时赤壁游，匏樽笑相属。
欲歌鹿鸣三，正苦龟藏六。
饮肯遗公荣，雨烦过御叔。
忻闻麦两岐，况有鱼百族。
小却揖二豪，觥船倒醽醁。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。